
Nr.87, datë 24.2.2011

PËR DHËNIEN E AUTORIZIMIT PËR FILLIMIN E NDJEKJES PENALE NDAJ DEPUTETIT DRITAN PRIFTI

Në mbështetje të neneve 78 pika 1, 73 pikat 2 dhe 4 të Kushtetutës dhe të nenit 118 pika 4 të Rregullores së Kuvendit, me propozimin e Këshillit për Rregulloren, Mandatet dhe Imunitetin,

KUVENDI
I REPUBLIKËS SË SHQIPËRISË

VENDOSI:

I. Dhënien e autorizimit për fillimin e ndjekjes penale ndaj deputetit Dritan Prifti, kërkuar nga Prokurori i Përgjithshëm.
II. Ky vendim hyn në fuqi menjëherë.
	
KRYETARE
Jozefina Topalli (Çoba)
	


VENDIM
Nr.88, datë 24.2.2011

PËR DISA NDRYSHIME NË VENDIMIN E KUVENDIT NR. 166, DATË 16.12.2004 “PËR MIRATIMIN E RREGULLORES SË KUVENDIT TË REPUBLIKËS SË SHQIPËRISË”, TË NDRYSHUAR

Në mbështetje të nenit  75 pika 2 të Kushtetutës dhe të nenit 117 të Rregullores së Kuvendit, me propozimin e një grupi deputetësh,

KUVENDI 
I REPUBLIKËS SË SHQIPËRISË

VENDOSI:

Në vendimin e Kuvendit nr.166, datë 16.12.2004 “Rregullore e Kuvendit të Shqipërisë”, të ndryshuar, bëhen këto ndryshime:

Neni 1

Në nenin 45, fjalët “Para fillimit të rendit të ditës” zëvendësohen me fjalët “Në fund të rendit të ditës”.
Në po këtë nen, në fjalinë e fundit, fjalët “në fillimin e seancës plenare pasardhëse” zëvendësohen me fjalët “në fund të seancës plenare pasardhëse”.

Neni 2

Në nenin 63 shkronja “ç”, fjalët “15 ditë” bëhen “21 ditë”.




Neni 3

Në nenin 64 shtohet pika 5 me këtë përmbajtje:
“5. Kur deputeti pengon zhvillimin e rregullt të seancës, nëpërmjet zaptimit të foltores dhe moslejimit të deputetit të radhës të marrë fjalën, për më shumë se 2 minuta, atëherë Kryetari i Kuvendit i tërheq vërejtjen dhe e paralajmëron për marrjen e masës së përjashtimit në rast vazhdimi.
Në rast se deputeti vazhdon të mbajë të zaptuar foltoren edhe pas tërheqjes së vërejtjes, për më shumë se një minutë, përjashtohet nga seanca plenare dhe komisionet me maksimumin e parashikuar në nenin 65 të Rregullores.”.

Neni 4

Në nenin 65 pika 2, fjalët “nga 2 deri në 15 ditë” zëvendësohen me fjalët “nga 7 deri në 21 ditë”.

Neni 5

Në nenin 118  bëhen këto ndryshime:
1. Para pikës 1 shtohet pika 1/1 me këtë përmbajtje:
“1/1. Heqja e imunitetit bëhet nëpërmjet kufizimit të tij për vepra penale të korrupsionit aktiv dhe pasiv, sipas Kodit Penal, në përputhje me vendimin përkatës të Kuvendit ose nëpërmjet heqjes së tij (autorizim për fillimin e ndjekjes penale), sipas kushteve dhe procedurave në këtë nen për të gjitha veprat penale. Vendimi i Kuvendit për kufizimin e imunitetit është pjesë përbërëse e Rregullores si aneksi 1 i saj.
2. Në pikën 1, fjalët “vë në dijeni Kuvendin në seancën plenare më të parë” zëvendësohen me fjalët “vë në dijeni deputetin.”.
3. Në pikën 4  hiqet fjala “së dytë”.

Neni 6

Ky vendim hyn në fuqi menjëherë.

KRYETARE
Jozefina Topalli (Çoba)





















ANEKSI 1


VENDIM
Nr.89, datë 24.2.2011

PËR KUFIZIMIN E IMUNITETIT TË DEPUTETIT DHE KUSHTET PËR AUTORIZIMIN E NDJEKJES PENALE

Në mbështetje të nenit 75 pika 2 të Kushtetutës, si dhe të nenit 117 të Rregullores së Kuvendit, me propozimin e një grupi deputetësh,

KUVENDI 
I REPUBLIKËS SË SHQIPËRISË

VENDOSI:

Neni 1
Kufizimi i imunitetit të deputetëve

1. Miratohet kufizimi i imunitetit të deputetëve  për fillimin e ndjekjes penale për veprat penale që lidhen me korrupsionin aktiv dhe pasiv, sipas dispozitave të Kodit Penal.
2. Për këto vepra penale kufizimi i imunitetit të deputetit bëhet për të gjithë kohëzgjatjen e mandatit, për ata deputetë që deklarojnë me shkrim pëlqimin për kufizimin e imunitetit. Pëlqimi me shkrim depozitohet te Kryetari i Kuvendit dhe është i vlefshëm deri në përfundimin e legjislaturës, me përjashtim të rastit kur deputeti deklaron me shkrim tërheqjen e saj.

Neni 2
Masat dhe veprimet procedurale që nuk lejohen

Kufizimi i imunitetit, sipas nenit 1 të këtij vendimi, ka vlerën e autorizimit për fillimin e ndjekjes penale, por nuk i shtrin efektet mbi masat dhe veprimet procedurale të mëposhtme:
a) masat shtrënguese që shkaktojnë kufizim të lirisë së lëvizjes;
b) kontrollin e personit;
c) kontrollin e banesës ose të zyrës së deputetit;
ç) këqyrjen e personit;
d) masën e arrestit.

Neni 3
Afati dhe procedurat e fillimit të ndjekjes penale

1. Pas hyrjes në fuqi të këtij vendimi, fillimi i ndjekjes penale për veprat penale të përcaktuara në nenin 1 të këtij vendimi,  për të cilat është vendosur kufizimi i imunitetit, mund të bëhet jo më herët se 24 orë pasi Kryetari i Kuvendit dhe deputeti që është subjekt i ndjekjes penale (kur qëllimi i ndjekjes penale e lejon), kanë marrë njoftimin me shkrim nga Prokurori i Përgjithshëm.
2.  Kryetari i Kuvendit, brenda 48 orëve nga marrja e njoftimit, vë në dijeni  dhe i dërgon njoftimin dhe materialet shoqëruese Këshillit për Rregulloren, Mandatet dhe Imunitetin dhe njofton Kuvendin në seancën plenare më të parë.


Neni 4
Heqja e imunitetit

Në të gjitha rastet kur nevojat e hetimit dhe të ndjekjes penale nuk mbulohen nga kufizimi i imunitetit, sipas nenit 1 të këtij vendimi, ose kur deputeti nuk dorëzon ose tërheq pëlqimin me shkrim, atëherë Kuvendi vendos heqjen e imunitetit, sipas nenit 118 të Rregullores së Kuvendit.
Neni 5
Statusi i vendimit

Ky vendim bëhet pjesë e Rregullores së Kuvendit si aneksi 1 i saj dhe është i hapur për nënshkrime nga deputetët gjatë gjithë legjislaturës. 

Neni 6
Zbatimi nga legjislatura aktuale

1. Për legjislaturën aktuale deputetët depozitojnë te Kryetari i Kuvendit pëlqimin me shkrim për kufizimin e imunitetit, sipas nenit 1 të këtij vendimi, brenda 10 ditëve nga hyrja në fuqi e këtij vendimi. 
2. Lista e deputetëve bëhet publike dhe i dërgohet së bashku me një kopje të vendimit Prokurorit  të Përgjithshëm.
3. Çdo ndryshim i mëvonshëm i kësaj liste, nëpërmjet dhënies së pëlqimit me shkrim për deputetët që nuk e kanë bërë atë ose tërheqjes së deklaratës, depozitohet te Kryetari i Kuvendit, bëhet publik dhe i njoftohet menjëherë Prokurorit të Përgjithshëm.

Neni 7
Hyrja në fuqi

Ky vendim hyn në fuqi menjëherë.

KRYETARE
Jozefina Topalli (Çoba) 


Deklaratë

Unë deputeti___________________deklaroj kufizimin e imunitetit tim për veprat penale të korrupsionit aktiv dhe pasiv sipas Kodit Penal.
Ky deklarim bëhet në përputhje me Rregulloren e Kuvendit dhe të aneksit 1 të saj.

DEPUTETI


Tiranë, më __________


Vendim
Nr.90, datë 17.3.2011

Për ngritjen e Komisionit hetimor të Kuvendit për hetimin e drejtimit dhe veprimtarisë së organeve drejtuese dhe shërbimeve të Kuvendit për periudhën shtator 2005 - dhjetor 2010

Në mbështetje të neneve 77 dhe 78 të Kushtetutës, të neneve 8 e 9 të ligjit nr.8891, datë 2.5.2002 “Për organizimin edhe funksionimin e komisioneve hetimore të Kuvendit”, si dhe të nenit 25 të Rregullores së Kuvendit, me propozimin e një grupi deputetësh të Grupit Parlamentar të Partisë Socialiste,

Kuvendi
I Republikës së Shqipërisë

Vendosi:

I. Ngrihet komisioni hetimor i Kuvendit për shqyrtimin e kërkesës së një grupi deputetësh për të hetuar veprimtarinë e administratës dhe organeve drejtuese të  Kuvendit, më konkretisht Byronë e Kuvendit, Sekretariatin për Buxhetin dhe Shërbimet e Kuvendit për zbatimin e legjislacionit që rregullon funksionimin e Kuvendit dhe statusin e deputetit për periudhën shtator 2005 - dhjetor 2010.
II. Objekti i punës së komisionit hetimor është:
a) hetimi i veprimtarisë së organeve drejtuese të sipërcituara, për sa u përket detyrimeve që lindin nga zbatimi i Rregullores së Kuvendit të Shqipërisë;
b) hetimi i veprimtarisë së administratës së shërbimeve të Kuvendit, sipas kompetencave të përcaktuara në Rregulloren e Kuvendit, ligjin për buxhetin, legjislacionin që rregullon statusin e deputetit dhe legjislacionin për ekzekutimin e buxhetit;
c) hetimi i Byrosë dhe administratës së Kuvendit, në lidhje me përcaktimin e strukturës dhe organikës së administratës ndihmëse të Kuvendit dhe zbatimit të legjislacionit për shërbimin civil apo atij të punës në rekrutimin, transferimin apo ndërprerjen e marrëdhënieve të punës së personelit të administratës;
ç) hetimi i procedurave të vlerësimit dhe tjetërsimit të mjeteve të transportit në pronësi të Kuvendit dhe pasojat financiare që ato kanë sjellë në Buxhetin e Shtetit;
d) hetimi i funksionimit të stafit ndihmës të Kuvendit, puna që ata kryejnë dhe shpërndarja e punës mes komisioneve, zbatimi i kërkesave ligjore për respektimin e procedurave në shqyrtimin e projektligjeve, si dhe në emërimet e Kuvendit në institucionet dhe entet në varësi të tij;
dh) hetimi i integritetit dhe efiçensës së sistemit të votimit elektronik në Kuvend;
e) propozimi i ndryshimeve të nevojshme legjislative dhe organizative, me qëllim korrigjimin e mangësive të konstatuara, duke synuar mirëfunksionimin e Kuvendit dhe shërbimeve të tij:
III. Komisioni hetimor parlamentar përbëhet nga 11 deputetë, nga të cilët 5 i përkasin pakicës dhe 6 shumicës parlamentare. Kryetari i komisionit i përket Partisë Socialiste.
Përbërja e komisionit është si më poshtë:

1. Ilir Beqja
2. Damian Gjiknuri
3. Erion Braçe
4. Ermonela Felaj
5. Arben Isaraj
6. Jemin Gjana 		zëvendëskryetar
7. Edi Paloka 		anëtar
8. Paulina Hoti 		“
9. Arenca Trashani 	“
10. Edmond Spaho 	“
11. Fatos Beja 		“

IV. Komisioni e ushtron veprimtarinë e tij për një afat 4-mujor nga miratimi i këtij vendimi.
V. Ngarkohen Kryetarja e Kuvendit dhe Sekretari i Përgjithshëm të krijojnë kushtet e nevojshme logjistike për veprimtarinë normale të këtij komisioni.
VI. Ky vendim hyn në fuqi menjëherë.

Kryetare
Jozefina Topalli (Çoba)




779

